Κέιτι Λεντέκι

Η **Κέιτι Λεντέκι** (αγγλικά: *Katie Ledecky*, τσεχικά: *Katie Ledecká*, τσεχική προφορά: **,** γεννήθηκε 17 Μαρτίου 1997) είναι Αμερικανίδα αθλήτρια της κολύμβησης, η οποία ειδικεύεται στις αποστάσεις 200, 400, 800 και 1.500 μέτρων ελεύθερου. Έχει κερδίσει στην καριέρα της 9 χρυσά ολυμπιακά μετάλλια και 23 χρυσά Παγκοσμίων Πρωταθλημάτων. Ο αριθμός των χρυσών ολυμπιακών μεταλλίων την καθιστά ως την πιο επιτυχημένη αθλήτρια στους Ολυμπιακούς Αγώνες μαζί με τη Λαρίσα Λατίνινα. Ο αριθμός των 16 χρυσών μεταλλίων σε ατομικά αγωνίσματα του Παγκοσμίου Πρωταθλήματος είναι ο μεγαλύτερος για οποιοδήποτε κολυμβητή (άνδρα ή γυναίκα) στην ιστορία. Έχει στην κατοχή της το παγκόσμιο ρεκόρ στα 800 και 1.500 μέτρα ελεύθερο.

## Βιογραφία

Γεννήθηκε στην Ουάσινγκτον από τη Μέρι Γκεν και τον Ντέιβιντ Λεντέκι. Ο πατρικός παππούς της, Γιαρομίρ Λεντέτσκι, ήταν Τσέχος, και πήγε στις Ηνωμένες Πολιτείες Αμερικής φεύγοντας από την Τσεχοσλοβακία το 1947, ενώ η γυναίκα του ήταν Εβραία. Η μητέρα της έχει καταγωγή από την Ιρλανδία. Ξεκίνησε την κολύμβηση στην ηλικία των έξι, λόγω της επίδρασης που είχε από τον αδελφό της, Μάικλ, αλλά και από τη μητέρα της, που συμμετείχε στην κολύμβηση με το Πανεπιστήμιο του Νέου Μεξικού. 

Ξεχώρισε ήδη από τα προκριματικά των ΗΠΑ για τους Ολυμπιακούς Αγώνες του 2012 θέτοντας ρεκόρ αγώνων και σε ηλικία μόλις 15 ετών, έκανε τη μεγάλη έκπληξη και κέρδισε το χρυσό μετάλλιο στα 800 μέτρα ελεύθερο γυναικών, αφήνοντας πίσω της την Ισπανίδα Μιρέια Μπελμόντε Γκαρθία και την τότε κάτοχο του παγκοσμίου ρεκόρ, Ρεμπέκα Άντλινγκτον. Η επίδοσή της ήταν η δεύτερη καλύτερη όλων των εποχών. Την επόμενη χρονιά  σημείωσε το πρώτο της παγκόσμιο ρεκόρ στα 800 μέτρα (8 λεπτά 13,86 δευτερόλεπτα) και στα 1.500 μέτρα (15 λεπτά 36,53 δευτερόλεπτα) στο παγκόσμιο πρωτάθλημα της FINA. Εκτός από τα χρυσά που κέρδισε σε αυτά τα δύο αγωνίσματα, κέρδισε ένα χρυσό μετάλλιο στα 400 μέτρα ελεύθερο και ως μέλος της ομάδας σκυταλοδρομίας 4 × 200 μέτρων. Τα επιτεύγματα αυτά της χάρισαν τον τίτλο της κολυμβήτρια της χρονιάς της FINA. 

Στο Παγκόσμιο Πρωτάθλημα Υγρού Στίβου του 2015 στο Καζάν της Ρωσίας, κέρδισε πέντε χρυσά μετάλλια και κατέρριψε τρία παγκόσμια ρεκόρ. Οι νίκες της ήρθαν στα 200, 400, 800 και 1.500 μέτρα ελεύθερο και στα 4×200 μέτρα σκυταλοδρομίας ελεύθερο. Τα παγκόσμια ρεκόρ της ήρθαν στα 800 και 1.500 μέτρα ελεύθερο. Έγινε η πρώτη αθλήτρια που κέρδισε και τις τέσσερα αγωνίσματα  σε μεγάλη διοργάνωση.
Τρία χρόνια μετά, ήταν το μεγαλύτερο φαβορί για το βάθρο των Ολυμπιακών Αγώνων του 2016 στο Ρίο ντε Τζανέιρο σε τουλάχιστον τέσσερα αγωνίσματα. Τελικά, η Λεντέκι ολοκλήρωσε τους αγώνες ως η αθλήτρια με τα περισσότερα μετάλλια στη διοργάνωση μετά τον Μάικλ Φελπς, με χρυσό στα 200, 400, 800 και στη σκυταλοδρομία 4x200 ελεύθερο, και ένα αργυρό στη σκυταλοδρομία 4x100 ελεύθερο, ενώ σημείωσε και δύο παγκόσμια ρεκόρ. Στο Παγκόσμιο Πρωτάθλημα Υγρού Στίβου της Βουδαπέστης το 2017, η Λεντέκι κατέρριψε το ρεκόρ όλων των εποχών στο Παγκόσμιο Πρωτάθλημα  για γυναίκες με χρυσό μετάλλιο, κερδίζοντας πέντε χρυσά και ένα ασημένιο για να ανεβάσει το σύνολο της καριέρας της σε 14. Στο Παγκόσμιο Πρωτάθλημα Υγρού Στίβου του 2019 στη Νότια Κορέα, παροδικό πρόβλημα υγείας την ανάγκασε να αποσυρθεί από δύο αγωνίσματα, έχοντας κερδίσει τον τέταρτο συνεχόμενο τίτλο σε Παγκόσμιο Πρωτάθλημα στα 800 μέτρα ελεύθερο.

thumb|Από τους Ολυμπιακούς Αγώνες του 2016

Στους Ολυμπιακούς Αγώνες του Τόκιο το 2021 κατέκτησε δύο χρυσά μετάλλια στα 800 και 1.500 μέτρα, ενώ γνώρισε την πρώτη ατομική ήττα σε Ολυμπιακούς Αγώνες μένοντας δεύτερη στα 400 μέτρα. Η νίκη της στα 800 μέτρα την έκανε την πρώτη Αμερικανίδα με τρεις συνεχείς ολυμπιακούς τίτλους στην κολύμβηση. Οι επιτυχίες της αυτές την έκαναν ως την πιο επιτυχημένη Αμερικανίδα στην ιστορία των Ολυμπιακών Αγώνων. Την ίδια χρονιά αποφοίτησε από το Πανεπιστήμιο του Στάνφορντ.

Στο Παγκόσμιο Πρωτάθλημα Υγρού Στίβου του 2022, η  κατέκτησε χρυσό μετάλλιο και στα τέσσερα αγωνίσματα που συμμετείχε: τα 400 μέτρα ελεύθερο, τα 1.500 μέτρα ελεύθερο, τα 4 × 200 μέτρα ελεύθερο και τα 800 μέτρα ελεύθερο. Με τέσσερα χρυσά, επέκτεινε την καριέρα της στα 22 μετάλλια στα Παγκόσμια Πρωταθλήματα, και έγινε η κολυμβήτρια με τα περισσότερα χρυσά μετάλλια σε Παγκόσμια Πρωταθλήματα. Κέρδισε επίσης το βραβείο της κολυμβήτριας της χρονιάς της FINA για τρίτη φορά. 

Την πρώτη νύχτα των Ολυμπιακών Αγώνων του 2024 στο Παρίσι, η Λεντέκι τερμάτισε τρίτη στα 400 μέτρα ελεύθερο πίσω από την Αριάρν Τίτμους και τη Σάμμερ Μάκιντος. Αργότερα υπερασπίστηκε τον τίτλο της στα 1.500 μέτρα ελεύθερο, σημειώνοντας το νέο Ολυμπιακό ρεκόρ με χρόνο 15:30.02. Κέρδισε το τέταρτο συνεχόμενο χρυσό της μετάλλιο και το όγδοο ατομικό χρυσό (ρεκόρ όλων των εποχών για γυναίκες στους Ολυμπιακούς Αγώνες). Ήταν το ένατο χρυσό ολυμπιακό μετάλλιο, που την έφερε στη δεύτερη θέση όλων των εποχών σε Ολυμπιακούς Αγώνες μαζί με τους Πάαβο Νούρμι, Μαρκ Σπιτς, Καρλ Λιούις και Λαρίσα Λατίνινα. Στα 800 μέτρα ελεύθερο και επίσης αγωνίστηκε στη σκυταλοδρομία 4x200 μ. ελεύθερο και με χρόνο 7:40.86, η ομάδα κατέκτησε το ασημένιο μετάλλιο.

Η Λεντέκι μένει στη Βηθεσδά του Μέριλαντ. Το Μάιο του 2024 της απονεμήθηκε το Προεδρικό Μετάλλιο Ελευθερίας από τον πρόεδρο των ΗΠΑ Τζο Μπάιντεν.

## Παραπομπές


## Εξωτερικοί σύνδεσμοι
* 

Κατηγορία:Αμερικανοί κολυμβητές
Κατηγορία:Αμερικανοί Ολυμπιονίκες
Κατηγορία:Ολυμπιονίκες της κολύμβησης 
Κατηγορία:Κολυμβητές στους Θερινούς Ολυμπιακούς Αγώνες 2012
Κατηγορία:Κολυμβητές στους Θερινούς Ολυμπιακούς Αγώνες 2016
Κατηγορία:Κολυμβητές στους Θερινούς Ολυμπιακούς Αγώνες 2020
Κατηγορία:Παγκόσμιοι πρωταθλητές υγρού στίβου
Κατηγορία:Κολυμβητές στους Θερινούς Ολυμπιακούς Αγώνες 2024
Κατηγορία:Κάτοχοι παγκόσμιων ρεκόρ σε αθλήματα